
Text rozhodnutia
Súd: Krajský súd Bratislava Spisová značka: 14Co/139/2015 Identifikačné číslo súdneho spisu: 1414209753 Dátum vydania rozhodnutia: 19. 04. 2016 Meno a priezvisko sudcu, VSÚ: JUDr. Katarína Javorčíková ECLI: ECLI:SK:KSBA:2016:1414209753.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Kataríny Javorčíkovej a členiek senátu JUDr. Edity Szabovej a Mgr. Barbory Bartekovej, v právnej veci navrhovateľa: C. F., W.. XX.XX.XXXX, F. K. F. XX, F., zastúpeného advokátom R.H.. R. F., Č. XX, F., proti odporcovi: C. F., W.. XX.XX.XXXX, F. X. XX, F., o návrhu na zvýšenie vyživovacej povinnosti, o odvolaní odporcu proti rozsudku Okresného súdu Bratislava IV zo dňa 02.12.2014, č.k. 6C/160/2014-50, pomerom hlasov 3:0, takto r o z h o d o l : Odvolací súd rozsudok Okresného súdu Bratislava IV zo dňa 02.12.2014, č.k. 6C/160/2014-50 v napadnutých častiach a vo výroku o trovách konania p o t v r d z u j e . Zročné výživné za obdobie od 01.12.2014 do 30.04.2016 v sume 1.020,- eur je odporca povinný zaplatiť navrhovateľovi v lehote 60 dní od právoplatnosti rozsudku. Odporca je p o v i n n ý zaplatiť navrhovateľovi trovy odvolacieho konania vo výške 130,54 eur k rukám jeho právneho zástupcu do troch dní od právoplatnosti rozsudku. o d ô v o d n e n i e : Napadnutým rozsudkom súd prvého stupňa rozsudok Okresného súdu Bratislava IV zo dňa 20.06.2012, č. k. 15P/32/2012-27, v spojení s rozsudkom Krajského súdu v Bratislave zo dňa 05.02.2013, č. k. 11CoP/503/2012-58 v časti výživného pre navrhovateľa zmenil tak, že zvýšil vyživovaciu povinnosť odporcu zo sumy 160,- eur mesačne na 220,- eur mesačne od 01.06.2014, vždy do 15. dňa toho ktorého mesiaca. Zaviazal odporcu zaplatiť zročné výživné za obdobie od 01.06.2014 do 30.11.2014 v sume 360,- eur. Vo zvyšku návrh zamietol a žiadnemu z účastníkov nepriznal právo na náhradu trov konania. Svoje rozhodnutie po právnej stránke odôvodnil ust. § 62 ods. 1, 2 a 4, § 75, § 78 zákona č. 36/2005 Z. z. o rodine. V odôvodnení rozsudku uviedol, že navrhovateľ sa návrhom zo dňa 26.05.2014 domáhal, aby súd zaviazal odporcu na zvýšenie výživného zo sumy 160,- eur mesačne na 240,- eur mesačne. Odporca s poukazom na jeho príjmy, ktoré mu neumožňujú platiť zvýšené výživné, žiadal návrh zamietnuť. Po vykonanom dokazovaní súd zistil, že o výživnom pre navrhovateľa bolo naposledy rozhodované rozsudkom Okresného súdu Bratislava IV č.k. 15P/32/2012-27, zo dňa 20.06.2012, v spojení s rozsudkom Krajského súdu v Bratislave č.k. 11CoP/503/2012-58, zo dňa 05.02.2013 tak, že bola zvýšená vyživovacia povinnosť odporcu voči navrhovateľovi zo sumy 120,- eur mesačne na 160,- eur mesačne, počnúc dňom 15.02.2012. Súd mal za preukázané, že v súčasnosti je navrhovateľ študentom 4. ročníka Q. E. U. F., ktorá je 5-ročná a končí maturitou. Vedie spoločnú domácnosť so svojou matkou v 3-izbovom byte patriacom starej matke navrhovateľa. Matka si vyživovaciu povinnosť voči navrhovateľovi riadne plní. Odporca bol do marca 2014 zamestnaný ako vodič v H. T. U. F., od apríla 2014 je zamestnaný v Č. Q., E.. L.. ako vodič, s priemerným netto zárobkom 17.170,- Kč. Už nemá ďalšiu vyživovaciu povinnosť k plnoletej dcére Monike. Náklady odporcu na nájom predstavujú 6.000,- Kč mesačne, čo preukázal zmluvou o nájme. Ďalšie náklady odporcu spočívajú v cestovnom 2 až 3 krát mesačne vlakom z Hodonína do Bratislavy a späť 700,- Kč a na telefón 500,- Kč mesačne. Z predloženého potvrdenia o príjme matky navrhovateľa mal súd preukázaný jej priemerný mesačný netto zárobok vo výške 721,68 eur. Súd prvého stupňa pri rozhodovaní vychádzal zo stavu v čase vyhlásenia rozhodnutia, pričom dospel k záveru, že návrh na zvýšenie vyživovacej povinnosti odporcu voči navrhovateľovi je čiastočne dôvodný. Podľa názoru súdu sú zmeny pomerov trvalého charakteru, preto súd na ne musel pri svojom rozhodnutí prihliadnuť a dospel k názoru, že vzhľadom na pomery odporcu je primerané výživné 220,- eur mesačne. Súd prihliadol aj na tú skutočnosť, že naposledy bolo rozhodované o výživnom pre navrhovateľa v čase, keď už bol študentom Q. E.Y. U. F. a k podstatnej zmene pomerov na jeho strane odôvodňujúce vyššie výživné zo strany navrhovateľa dôjde až po tom, keď ukončí štúdium maturitou a bude pokračovať v štúdiu na vysokej škole. Odporca si doteraz riadne plnil svoju vyživovaciu povinnosť v sume 160,- eur mesačne. S ohľadom na všetky skutočnosti súd rozhodol o zvýšení vyživovacej povinnosti odporcu na sumu 220,- eur mesačne, vo zvyšku návrh zamietol. Pri určovaní splatnosti nedoplatku na výživnom za obdobie od 01.06.2014 do 30.11.2014 v sume 360,- eur súd vychádzal z ust. § 160 ods. 1 O.s.p.. O trovách konania rozhodol v zmysle § 142 ods. 2 O.s.p, pretože účastníci mali vo veci úspech len čiastočný, nepriznal ich náhradu žiadnemu účastníkovi. Proti tomuto rozhodnutiu podal odporca včas odvolanie podaním zo dňa 05.01.2015, ktorým sa domáhal, aby odvolací súd napadnutý rozsudok v plnom rozsahu zrušil, aby potvrdil platnosť rozhodnutia Okresného súdu Bratislava IV zo dňa 20.06.2012, č.k. 15P/32/2012-27, v spojení s rozsudkom Krajského súdu v Bratislave zo dňa 05.02.2013, č.k. 11CoP/503/2012-58, a aby vyživovaciu povinnosť ponechal na sume 160,- eur. Namietal porušenie rovnosti účastníkov konania, keď súd prvého stupňa zjavne zvýhodňoval navrhovateľa a jeho matku. Súdom zvýšené výživné nezodpovedná podľa názoru odporcu schopnostiam, možnostiam a majetkovým pomerom a potrebám navrhovateľa. Odporca sa domnieva, že takto zvýšené výživné nebude použité na „výživu“ navrhovateľa, ale skôr na jeho aktivity (stretávanie sa s priateľmi, fajčenie, konzumácia alkoholu). Ďalej poukázal na to, že jeho momentálny príjem, z ktorého súd pri určovaní výšky výživného vychádzal, zahŕňa aj mesačné nadčasy, ktoré však nie sú pravidelné, a preto ho nie je možné brať za smerodajný. Po odpočítaní všetkých mesačných nákladov mu neostane ani životné minimum garantované štátom. Potom by majetkové a finančné pomery navrhovateľa po súdom zvýšenom výživnom znamenali vyššiu životnú úroveň, akú by dosahoval odporca. Navyše, navrhovateľ navštevuje strednú hotelovú školu, kde ako študent má možnosť si privyrábať vo svojom odbore a tak sa podieľať na svojej životnej úrovni. Odporca zároveň namietal postup súdu, keď neskúmal skutočné pomery matky, jej tvrdené výdavky, ktoré reálne neboli preukázané. Neskúmal ani výdavky navrhovateľa uvedené v návrhu, ktoré neboli podľa jeho názoru presne špecifikované. Namieta predovšetkým nejasnosti týkajúce sa výšky nájmu. Navrhovateľ prostredníctvom svojho právneho zástupcu vo svojom vyjadrení k odvolaniu zo dňa 20.02.2015 uviedol, že zmena pomerov, na ktorú sa pri rozhodovaní o vyživovacej povinnosti vždy prihliada, je v prejednávanej veci odôvodnená jednak subjektívne na strane navrhovateľa i odporcu, a jednak objektívne, t.j. vývojom životných nákladov. Účelom výživného je úhrada nielen priebežne sa vyskytujúcich bežných potrieb dieťaťa, ale aj všetkých potrieb prospešný k jeho všestrannému vývoju. V rámci určenia jeho výšky treba zahrnúť aj potreby vyskytujúce sa nepravidelne za dlhšiu dobu (napr. dovolenky, lieky na alergie a pod.), poprípade potreby úplne náhodné, ktorých uspokojenie vyžaduje spravidla vyššie náklady ako predstavuje výživné stanovené pre určité obdobie. Nestotožnil sa s tvrdením odporcu, ktorým odôvodňuje podanie odvolania o nerovnom prístupe súdu k účastníkom konania. Súd nepristúpil k paušálnemu zvýšeniu vyživovacej povinnosti práve s ohľadom na zistené pomery účastníkov. Navrhovateľ zároveň poukázal, že odporca bol ten, ktorý sa bez vážneho dôvodu vzdal výhodnejšieho predošlého zamestnania. Vzhľadom na uvedené skutočnosti navrhovateľ navrhol, aby odvolací súd potvrdil napadnutý rozsudok súdu prvého stupňa a súčasne si uplatnil náhradu trov odvolacieho konania, ktoré vyčíslil vo výške 72,93 eur. Krajský súd v Bratislave ako súd odvolací (§ 10 ods. 1 O.s.p.) preskúmal a prejednal vec v zmysle § 212 ods. 1 O.s.p., a po doplnenom dokazovaní na odvolacom pojednávaní dospel k záveru, že nie je dôvod na zmenu a ani na zrušenie napadnutého rozhodnutia. Pred odvolacím súdom navrhovateľ uviedol, že v súčasnosti navštevuje maturitný ročník strednej školy a podal si prihlášku na denné štúdium na Fakultu prírodných vied, so zameraním na geografiu a regionálny rozvoj, na ktorú nepotrebuje robiť prijímacie skúšky, pretože rozhodujúcim je dosiahnutý prospech na strednej škole. K možnosti zlepšenia svojich finančných pomerov formou brigád popri štúdiu uviedol, že na strednej škole mali predpísaný povinný počet hodín praxe v stravovacích zariadeniach, ktoré boli bezplatné. Brigádovať nad rámec praxe by ohrozovalo jeho štúdium. V súčasnosti je pre neho prioritou dobre zvládnuť maturitu. Z dôvodu nedostatku finančných prostriedkov si nemohol zabezpečiť vodičský preukaz a nechodí na žiadne zahraničné dovolenky. Cielene sa pripravuje len na svoje budúce zamestnanie, napr. aj pravidelným kurzom anglického jazyka, s výškou mesačných nákladov 40,- eur. Od rozhodnutia súdu prvého stupňa vo veci nenastala na jeho strane a na strane jeho matky žiadna zmena. S mamou bývajú v byte babky. Mama hradí všetky náklady spojené s užívaním bytu, nakoľko babka v tomto byte nebýva. V tomto období majú s mamou zvýšené náklady v súvislosti s maturitou, čo preukázal darovacími zmluvami zo dňa 12.04.2016, v zmysle ktorých jeho matka darovala vecný dar Q. E. F. za účelom zabezpečenia občerstvenia na maturity, a to vo forme zakúpenej minerálnej vody v hodnote 24,84 eur a vína v hodnote 90,16 eur. Okrem toho vynaložili náklady na zakúpenie oblečenia na maturity v sume 150,- eur. Keď začne študovať na vysokej škole, zvýšia sa mu náklady za internát. Odporca k svojim súčasným majetkovým pomerom uviedol, že je vyučený automechanik, pracuje ako vodič z povolania v Q. 6 dní v týždni. Jeho mesačný príjem zostal nezmenený, predstavuje výšku 17.170,- Kč, pravidelné mesačné výdavky sú za nájom 6.000,- Kč, výživné 4.600,- Kč, cestovné 700,- Kč, telefón 500,- Kč a zvyšné finančné prostriedky vynakladá na základné životné potreby. Okrem toho má nevyhnutné nárazové lekárske prehliadky, psychotesty, ročné školenia vodičov a obnovu vodičského preukazu. Poukázal na skutočnosť, že navrhovateľ už v minulosti chodil za svojim bratom H. U., kde brigádoval a absolvoval povinnú prax v reštaurácii. Podľa jeho názoru plánom navrhovateľa po maturite nie je štúdium na vysokej škole, ale práve zamestnanie na pozícii kuchára v spomínanej reštaurácii. Túto informáciu má len z počutia. Z uvedených dôvodov žiadal, aby odvolací súd návrhu navrhovateľa nevyhovel a ponechal výživné v nezmenenej výške 160,- eur. Navrhovateľ potvrdil informáciu, že realizoval povinnú prax počas školského roka v trvaní 10 dní vo Viedni, kde cestovné hradila škola. Mimo uvedeného tam bol asi 4 krát, čo mal aj zaplatené. Opätovne potvrdil svoj zámer študovať na vysokej škole. Vylúčil možnosť chodiť brigádovať do Viedne popri štúdiu, nakoľko je to veľká vzdialenosť. Odvolací súd po preskúmaní výsledkov dokazovania na súde prvého stupňa a po doplnenom dokazovaní v rámci odvolacieho konania vyhodnotil ako správne všetky skutkové a právne závery súdu prvého stupňa. V súvislosti s odvolacími námietkami odporcu odvolací súd dopĺňa, že tieto neboli spôsobilé vyvolať zmenu napadnutého rozhodnutia. Tvrdenie odporcu, že navrhovateľ v skutočnosti nemá záujem študovať na vysokej škole je právne irelevantné, nakoľko ak by po maturite začal pracovať, odporca má možnosť podať návrh na súd na zrušenie uloženej vyživovacej povinnosti. Odporcovi sa nepodarilo preukázať, že by navrhovateľ brigádoval dlhšiu dobu vo Viedni za odplatu, čo vzhľadom na vzdialenosť od Bratislavy a záujem navrhovateľa riadne si plniť študijné povinnosti ani nie je dosť možné. V konaní teda nebolo preukázané, že by si navrhovateľ brigádnickou činnosťou sám privyrábal na krytie svojich životných nákladov, keďže išlo len o ojedinelé brigády. K výške vyčíslených životných nákladov navrhovateľa odvolací súd uvádza, že tieto sú primerané k bežným potrebám študenta strednej školy v jeho veku, a preto nepovažoval za pochybenie súdu prvého stupňa, že nepovažoval za potrebné preukazovať každú položku vyčíslených nákladov. Odvolací súd zdôrazňuje aj to, že niektoré odvolacie námietky odporcu sú založené len na jeho dohadoch, resp. vychádzajú zo získaných informácií od iných osôb, ktoré nemal preverené. Pokiaľ odporca tvrdí, že nie je schopný výživné na syna vo výške priznanej súdom prvého stupňa uhrádzať, odvolací súd poukazuje na to, že mu zanikla vyživovacia povinnosť na dcéru Y. vo výške 100,- eur mesačne a zvýšené výživné na navrhovateľa nedosahuje čiastku výživného, ktorú bol povinný platiť jej. Vzhľadom na časový odstup od rozhodnutia súdu prvého stupňa odporca dlhuje na zročnom výživnom za obdobie od 01.12.2014 do 30.04.2016 navrhovateľovi sumu 1.020 eur. Keďže ide o vyššiu sumu, odvolací súd umožnil odporcovi v zmysle ust. § 160 ods. 1 O.s.p. zaplatiť ju v lehote 60 dní od právoplatnosti rozsudku. O trovách odvolacieho konania rozhodol odvolací súd podľa § 224 ods. 1, v spojení s § 142 ods. 1 O.s.p. a § 11 ods. 1 písm. a) Vyhlášky Ministerstva SR č. 655/2004 Z. z. o odmenách a náhradách advokátov za poskytovanie právnych služieb. V zmysle citovaných ustanovení v konaní úspešnému navrhovateľovi priznal ich náhradu podľa vyčíslenia jeho právnym zástupcom podaním zo dňa 19.04.2016, a to za dva úkony právnej pomoci (vyjadrenie k odvolaniu z 20.2.2015 vo výške 64,53 eur a za účasť na pojednávaní dňa 19.04.2016 vo výške 66,- eur) + 1- krát režijný paušál v sume 8,39 eur a 1 - krát v sume 8,58 eur, čo je spolu 147,50 eur. Podľa § 149 ods. 1 O.s.p. je odporca povinný zaplatiť trovy konania právnemu zástupcovi navrhovateľa na jeho účet vedený v Slovenskej sporiteľni, číslo účtu: XXXXXXXXXX/XXXX. Poučenie: Proti tomuto rozhodnutiu odvolanie nie je prípustné.

